**Fotografii cu sufletul pe-afară**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi răsfoiesc albume uitate dintr-o vară

Când valurile mării în ritmuri de chitară

Dansau cu noi flamenco... Îți mai aduci aminte?

Atunci n-aveam nevoie de haine, de cuvinte...

Eram la fel de tineri, la fel fierbea în sânge

Dorința de iubire. Acum când luna plânge

Mă-ntorc pe plaje albe să reascult tăcerea...

Cad perlele pe nisipul care păstrează mierea

Din dragostea aceea născută într-o vară,

Fotografia noastră cu sufletul pe-afară

Închide tot albumul acesta fără nume

Ce evadând din pagini va construi o lume.

- Imagini ne recheamă pe-o plajă azi pustie,

Vezi, marea se frământă chiar și-n fotografie,

Își amintește oare nisipul de o taină

Pe care ne-a ascuns-o crepusculul sub haină

Să nu cunoască nimeni cum ne pulsau prin vene

Talazurile mării, dorinți sahariene,

Când mă topeam în tine iar tu-mi curgeai prin sânge?...

Doar valuri înspumate ne răcoreau nătânge

Nebănuind că timpul oricât ar cerne vraja

Nu poate șterge urma iubirii de pe plaja

Unde doi oameni simpli trăiau o poezie

Pe care-a scris-o marea pe-o scoică sidefie.

Liliana Trif Ioan Grigoraș